钦定古今图书集成/明伦汇编/官常典/第459卷 > 胡奋
## 钦定古今图书集成/明伦汇编/官常典/第459卷 > 胡奋

按《晋书》本传，“奋字元威，安定临泾人也。魏车骑将军
阴密侯遵之子也。奋性开朗，有筹略，少好武事。宣帝
之伐辽东也，以白衣侍从左右，甚见接待。还为校尉，
稍迁徐州刺史，封夏阳子。匈奴中部帅刘猛叛，使骁
骑路蕃讨之，以奋为监军，假节，顿军硁北，为蕃后继。
击猛破之，猛帐下将李恪斩猛而降。以功累迁征南”
将军、假节、都督荆州诸军事，迁护军，加散骑常侍。奋
家世将门，晚乃好学，有刀笔之用，所在有声绩，居边
特有威惠。泰始末，武帝怠政事而耽于色，大采择公
卿女以充六宫，奋女选入为贵人，奋唯有一子，为南
阳王友，早亡。及闻女为贵人，哭曰：“老奴不死，惟有二
儿，男入九地之下，女上九天之上。”奋既旧臣，兼有椒
房之助，甚见宠待。迁左仆射，加镇军大将军、开府仪
同三司。时杨骏以后父骄傲自得，奋谓骏曰：“卿恃女
更益豪邪？历观前代，与天家婚，未有不灭门者，但早
晚事耳。观卿举措，适所以速祸。”骏曰：“卿女不在天家
乎？”奋曰：“我女与卿女作婢耳，何能损益。”时人皆为之
惧，骏虽御之而不能害。后卒于官。赠车骑将军，谥曰
“壮。”